Forslag til Rådets direktiv om ændring af direktiv 92/12/EØF om den generelle ordning for punktafgiftspligtige varer, om oplægning og omsætning heraf samt om kontrol hermed (97/C 267/06) KOM(97) 326 endelig udg. - 97/0181 (CNS)

(Forelagt af Kommissionen den 27. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Artikel 24 i direktiv 92/12/EØF om den generelle ordning for punktafgiftspligtige varer, om oplægning og omsætning heraf samt om kontrol hermed tillægger Kommissionen regulerende beføjelser inden for grænserne af anvendelsen af artikel 5, 7, 15b, 18, 19 og 23 i samme direktiv;

Kommissionen har allerede vedtaget forordninger til gennemførelse af ovennævnte bestemmelser;

erfaringerne med harmonisering af de nationale lovgivninger på punktafgiftsområdet, herunder bestemmelserne om ordningen for omsætning inden for Fællesskabet og punktafgiftsstrukturen, har vist, at der er behov for en mere ensartet fortolkning og anvendelse af fællesskabslovgivningen;

af ovennævnte grunde må »punktafgiftsudvalgets« vedtægter ændres;

med sin beslutning af 13. juli 1987 har Rådet fastlagt procedurerne for udøvelsen af de regulerende beføjelser, der er tillagt Kommissionen -

UDSTEDT FØLGENDE DIREKTIV:

Artikel 1

Artikel 24 i direktiv 92/12/EØF affattes således:

»Artikel 24

1. Kommissionen vedtager de nødvendige foranstaltninger for en korrekt og ensartet anvendelse af bestemmelserne i nærværende direktiv samt i følgende direktiver:

- Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier (*)

- Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer (**)

- Rådets direktiv 95/59/EF af 27. november 1995 om forbrugsbeskatning af forarbejdet tobak bortset fra omsætningsafgift (***)

ifølge proceduren i nedenstående stykker.

2. Kommissionen bistås af et »punktafgiftsudvalg«, i det følgende benævnt »udvalget«. Udvalget består af repræsentanter for medlemsstaterne og har en repræsentant for Kommissionen som formand.

3. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. De stemmer, der afgives af repræsentanterne for medlemsstaterne, tillægges den vægt, der er fastsat i nævnte artikel. Formanden deltager ikke i afstemningen.

4. a) Kommissionen vedtager de påtænkte foranstaltninger, når de er i overensstemmelse med udvalgets udtalelse.

b) Er de påtænkte foranstaltninger ikke i overensstemmelse med udvalgets udtalelse, eller hvis der ikke er afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

c) Har Rådet efter udløbet af en frist på tre måneder regnet fra forslagets forelæggelse for Rådet, ikke truffet nogen afgørelse, vedtages de foreslåede foranstaltninger af Kommissionen.

5. Ud over de i stk. 1 omhandlede foranstaltninger behandler udvalget de spørgsmål, som udvalgets formand rejser enten på eget initiativ eller på anmodning af en medlemsstats repræsentant, og som vedrører anvendelsen af fællesskabsbestemmelserne vedrørende punktafgifter.

(*) EFT L 316 af 31. 12. 1992, s. 12.

(**) EFT L 316 af 31. 12. 1992, s. 21.

(***) EFT L 291 af 6. 12. 1995, s. 40.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv den . . . 199. . .

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen, hvilke væsentlige nationale bestemmelser de vedtager for at efterkomme dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.